यह बात लोग पचास साल से कह रहे हैं, लेकिन व्यवहार मे किसी विश्वविद्यालय ने उर्दू के साहित्यकारों को अपने पाठ्यक्रम में शामिल नहीं किया है। आप राजस्थानी, ब्रज, अवधी, भोजपुरी, मैथिलि आदि के कवियों को अपने पाठ्यक्रम में पढ़ा रहे हैं, तो वली दक्खिनी, मीर, अनीस, गालिब और नजीर अकबराबादी को जो उनकी अपेक्षा अधिक सरल हैं, क्यों नहीं पढ़ाते हैं। वास्तव में, एक ऐसा पाठ्यक्रम तैयार किया जाना चाहिए, जिसमें उर्दू के इन प्रतिनिधि रचनाकारों की प्रतिनिधि रचनाओं का परिचय विद्यार्थियों को मिल सके। दीवारों को तोड़ने का इसके अतिरिक्त और कोई तरीका नहीं है। मैंने उनसे कहा आप इस काम में सहयोग कर सकते थे, लेकिन आप इतने व्यस्त हैं कि चाहते हुए भी आप कुछ नहीं कर पा रहे हैं। वे गम्भीर हुए और मुझे बोले - यह कार्य पहली प्राथमिकता का है।